Suid-Afrikaanse swemlegende oorlede | Maroela Media
Theodore Yach. Foto: Facebook
Die bekende langafstandswemmer Theodore Yach is onverwags in die ouderdom van 60 oorlede.
Yach, 'n bekende Kapenaar, is volgens 'n verklaring van die Kaapse Vereniging vir Langafstandswem (CLDSA) Woensdagmiddag oorlede terwyl hy by 'n hospitaal roetinetoetse ondergaan het nadat hy vroeër gekla het oor 'n asmaprobleem.
Yach het by die hospitaal inmekaargesak en is kort daarna dood verklaar. "Hy sal onthou word as 'n nederige heer wat lief daarvoor was om jong mense te motiveer om hul drome te bereik. Hy was vir almal 'n vriend en het 'n ware belangstelling gehad in alle swemmers wat sy passie vir seeswem gedeel het."
Yach het 108 keer tussen die Kaapse kuslyn en Robbeneiland geswem. Hy het in Maart 2016 die afstand vir die 100ste keer geswem. Hy het dit meer as 37 jaar terug die eerste keer aangepak.
Hy het ook al die Engelse kanaal aangedurf sowel as verskeie ander internasionale langafstand-swemuitdagings.